Haimandl sogt ma in Bayern, Estareich und Siddiaroi zu Konsdrukzionen, de ma am Wisn zan Hai drikan aufschdöd. Nochn man wiad s'Hai oda s'Groamad mid da Haigowi auf a hüzans Gschdö aufgschlicht und zan drikan in da Son auf da Wisn schdee lossn. Es gibt Haimandl-Gschdö mid 3 oda 4 Gweaschdeka, efda siagt ma owa piaramidnfeamige Haimandl wo s'Gschdöö aus drai aufrechde Schdeka bschded, fost wia a Indiana-Tipi. S'faichde frisch gmade Gros wiad auf des Gschdöö draufglegt oda aufi gschlicht und soid so s Hai schnöla drikan. Fia d Bauan is nemli wichdi, dass Hai oda s'Groamad druka wiad, wais eana sunst dafaid und oisa faichde kau mas a ned in Haischdo'l ailogan.